**Llazar Sotir Gusho** (27. decembar 1899 – 12. novembar 1987), obično poznat po svom književnom pseudonimu **Lasgush Poradeci**, bio je albanski filolog, pjesnik, prevoditelj, pisac i jedan od piniora moderne albanske književnosti. Smatra se jednim od najutjecajnijih albanskih pisaca 20. stoljeća, čija su djela izravno povezana s romantizmom i realizmom.

Rođen je u gradiću Pogradecu na Ohridskom jezeru u osmanskoj Albaniji, a osnovno i srednje obrazovanje završio je u Monastiru (današnjoj Bitoli) i Ateni, dok je akademsko obrazovanje stekao na sveučilištima u Bukureštu i Grazu. Razvio je i održavao bliske veze s Asdrenijem, Ernestom Koliqijem, Gjergjem Fishtom i Mitrushom Kutelijem, koji se svi ubrajaju među najistaknutije albanske pisce toga doba.

Poradeci se najviše pamti po pjesničkim zbirkama *Kolo zvijezda* (alb. , 1933) i *Zvijezda srca* (alb. , 1937), koje su nadahnute tradicijom i posebnostima albanskog života. Njegov je stil karakterističan po svojim stilskim i tehničkim dostignućima, po obliku i sadržaju, kao i obradi tema iz prirode, erotizma i filozofije. Poznat je i po tome što je nekoliko važnih engleskih, francuskih, njemačkih, talijanskih i ruskih djela preveo na albanski jezik.

Život
-----

Lasgush Poradeci rođen je 27. decembra 1899. u albanskoj obitelji u gradu Pogradecu na zapadnoj obali Ohridskog jezera, koji je tada pripadao osmanskoj Albaniji, a danas se nalazi u Republici Albaniji. U rodnom je gradu osnovno formalno obrazovanje stekao u albanskoj osnovnoj školi, a od 1906. do 1916. pohađao je rumunjsku školu u Monastiru (današnjoj Bitoli u Sjevernoj Makedoniji).

Tijekom Prvog svjetskog rata Poradecijev otac, unatoč slabim odnosima između Albanaca i Grka u jugoistočnoj Albaniji u to vrijeme, uputio ga je u Grčku da nastavi školovanje, pod uvjetom da neće studirati u instituciji na grčkom jeziku. Stoga je pohađao francuski *Lycée Léonin* u Ateni do 1920. godine. U Ateni je posljednje dvije godine proveo u sanatoriju iz zdravstvenih razloga, u koji je, unatoč očajnoj financijskoj situaciji, upućen uz pomoć Sophije Schliemann.

Iako se nije potpuno oporavio, Poradeci se nakon godinu dana preselio u Bukurešt, gdje se pridružio svom bratu. U Bukureštu se upisao na Sveučilište umjetnosti i ušao u udrugu albanske dijaspore u Rumunjskoj, gde je kasnije izabran za tajnika. U gradu je upoznao svoje kolege Asdrenija, Mitrusha Kutelija i brojne druge rumunjske pjesnike i književnike.

Godine 1924. Fan Noli dodijelio je Poradeciju stipendiju za nastavak visokog obrazovanja u inozemstvu. Odmah je otputovao u Berlin, gdje se nadao studirati kod albanologa Norberta Jokla, i nastavio za Sveučilište u Grazu, gdje je studirao romansko-germansku filologiju i tamo doktorirao 1933. godine.

Kip posvećen Lasgushu Poradeciju u Pogradecu na Ohridskom jezeru.
Poradeci se sljedeće godine dobrovoljno vratio u Albaniju da predaje umjetnost u srednjoj školi u Tirani. Od 1944. do 1947. godine bio je nezaposlen, tijekom razdoblja koje je karakterizirao kraj Drugog svjetskog rata i početak komunizma u Albaniji. Sa suprugom je živio u Tirani s oskudnom plaćom nastavnika. Nakon kratkog zaposlenja na Institutu za znanost, preteči Sveučilišta u Tirani, prevodio je književna djela za državno izdavačko poduzeće "Naim Frashëri" do umirovljenja 1974. godine. Umro je u siromaštvu u svom domu u Tirani 12. novembra 1987. godine..

Djela
-----

Lasgush Poradeci nesumnjivo je bio fasciniran estetikom prirode. To je vidljivo, na primjer, u njegovoj pjesmi *Poradeci*, u kojoj se divi okruženju svog voljenog rodnog grada Pogradeca na Ohridskom jezeru, koji ga nikad nije prestalo fascinirati. Njegovo pjesničko stvaralštvo temelji se na četiri elementa, zemlji, vodi, zraku i vatri, što su osnovne teme njegove poezije. U pjesmama piše o pejzažima, ljubavnim i filozofskim temama, a sve su mu pjesme u biti meditativno-filozofske.

Sastavio je dvije izvanredne zbirke poezije, *Kolo zvijezda* (alb. , 1933) i *Zvijezda srca* (alb. , 1937), objavljene u Rumunjskoj. Njegova je poezija daleko od toga da bude romantičarska i angažirana u usporedbi s poezijom albanske renesanse. Karakteriziraju je duboke misli, labirint osjećaja i snažne univerzalne ideje.

U istom je razdoblju objavljivao pjesme u albanskom tjedniku *Nova albanija* (alb. ). Ostala Poradecijeva djela uključuju *Teološki izlet Sokrata*, *Uskoro*, *Kamadeva*, *Muharemove balade* i *Reshit Collaku*. Cjelokupno djelo koje je Lasgush Poradeci sastavio odnosilo se na Pogradec, njegovo rodno mjesto.

Poradecijeva cjelovita djela objavljena su 1989. godine.

Poradeci je također bio aktivan u prevođenju nekoliko značajnih međunarodnih književnih djela na albanski jezik.

Napomene
--------

1. ↑  *Las*-*Gush* od njegovog imena i prezimena, te *Poradeci* po njegovom rodnom mjestu Pogradecu, koje je autor zvao *Poradec*.